Krokodil byt man van Pretoria | Maroela Media
Okkie Smit en sy vrou, Zenobia Foto: Facebook
Okkert Smit (53) van Pretoria het 'n noue ontkoming gehad toe 'n krokodil hom by die Rust de Winter-dam, noordoos van Pretoria, aan die kuit beetgekry het.
"My het gister 'n operasie ondergaan en hy is reeds vandag ontslaan," het Riaan Smit, Okkie se seun, Donderdag aan Maroela Media gesê.
Okkie is Dinsdag gebyt terwyl hy by die dam visgevang het. "My ouers gaan kamp gereeld elke paar maande by die dam," het Riaan bygevoeg. "'n Vis het gebyt en my pa is in die water in om die vis in die net te sit. Die volgende oomblik het iets om hom gespartel en hom gegryp."
Die krokodil het gelukkig nie Okkie se been beetgekry nie, en hy kon uit die water hardloop. Sy vrou Zenobia, het dadelik ontsmettingsmiddel op die oop kuitwond gesit en hulle moes 80 km na die Montana-hospitaal in Pretoria aflê.
"Dit is 'n wonderwerk," het Riaan gesê. "Ek en my jonger sussie het juis die afgelope naweek na 'n natuurprogram op televisie gekyk waar hulle gesê het 'n krokodil het die sterkste kakebeen. Ek besef nou eers wat kon alles gebeur het.
"My pa het nou 'n kampstorie om te vertel," het Riaan geskerts. "Sy kleinkinders sal altyd kan sê 'n krokodil het hulle oupa gebyt."